b'\n_START_ARTICLE_\n\xc5\xa0tefan Milutin\n_START_SECTION_\nMladost\n_START_PARAGRAPH_\nMilutin je bil najmlaj\xc5\xa1i sin kralja \xc5\xa0tefana Uro\xc5\xa1a I.  in njegove \xc5\xbeene Helene An\xc5\xbeujske. Po nepri\xc4\x8dakovanem odstopu brata \xc5\xa0tefana Dragutina je Milutin zasedel srbski prestol. Ob kronanju je bil star 29 let. Takoj po prihodu na oblast je napadel bizantinsko ozemlje v Makedoniji. Leta 1282 je osvojil severne dele Makedonije, vklju\xc4\x8dno s Skopjem, ki je postalo njegova prestolnica. Bizantinski cesar Mihael VIII. Paleolog se je za\xc4\x8del pripravljati na vojno, vendar je pred zaklju\xc4\x8dkom priprav umrl. Naslednje leto je Milutin z bratovo  pomo\xc4\x8djo prodrl globoko na bizantinsko ozemlje vse do Kavale._NEWLINE_Leta 1284 je osvojil severno Albanijo z Dra\xc4\x8dem. Vojno stanje je trajalo do leta 1299, ko je njegova \xc4\x8detrta \xc5\xbeena postala Simonida, h\xc4\x8derka bizantinskega cesarja Andronika II. Plaeologa. Milutin je kot njeno doto lahko obdr\xc5\xbeal vsa osvojena bizantinska ozemlja.\n_START_SECTION_\nVojna z Bolgari in Mongoli\n_START_PARAGRAPH_\nNa koncu 13. stoletja sta bolgarska fevdalna gospoda Drman in Kudelin skupaj vladala v pokrajini Brani\xc4\x8devo kot neodvisna ali skoraj neodvisna kneza.  Stalno sta napadala Sremsko kraljestvo \xc5\xa0tefana Dragutina v Ma\xc4\x8dvi, ki  je bila pred tem v posesti Elizabete Ogrske. Ogrska kraljica je leta 1282-1284 posku\xc5\xa1ala z vojsko osvojiti Brani\xc4\x8devo, vendar ji to ni uspelo in ropanje se je nadaljevalo. _NEWLINE_Naslednji pohod v Brani\xc4\x8devo sta organizirala Dragutin in Elizabeta  leta 1285. Tudi ta je spodletel. Sledili so ma\xc5\xa1\xc4\x8devalni roparski pohodi obeh bratov na Milutinovo kraljestvo. Drmana in Kudelina je uspela poraziti \xc5\xa1ele zdru\xc5\xbeena vojska Dragutina in srbskega kralja \xc5\xa0tefana Milutina leta 1291. Brani\xc4\x8devo je Dragutin priklju\xc4\x8dil k svojemu kraljestvu. _NEWLINE_Na Dragutinovo priklju\xc4\x8ditev se je odzval bolgarski despot \xc5\xa0i\xc5\xa1man, od leta 1280 vladar skoraj neodvisne Vidinske kne\xc5\xbeevine, in napadel srbske posesti. \xc5\xa0i\xc5\xa1man je bil vazal Nogaja, kana Zlate horde. Na srbsko ozemlje je prodrl vse do Hvosna, potem pa se je moral zaradi srbskega protinapada umakniti v Vidin. Milutin je opusto\xc5\xa1il Vidin in Vidinsko kne\xc5\xbeevino in prisilil \xc5\xa0i\xc5\xa1mana na beg preko Donave. Po poroki srbskega \xc5\xbeupana Drago\xc5\xa1a s \xc5\xa0i\xc5\xa1manovo h\xc4\x8derko, sta sprta vladarja postala zaveznika. Kasneje je Milutin svojo h\xc4\x8derko Ano poro\xc4\x8dil s \xc5\xa0i\xc5\xa1manovim sinom Mihaelom, ki je leta 1323 postal bolgarski car._NEWLINE_Nogaj kan je zaradi Milutinove vojne z Vidinsko kne\xc5\xbeevino organiziral pohod proti Srbiji. MIlutin je uspel skleniti mir in za talca na Nogajev dvor poslal svojega sina \xc5\xa0tefana De\xc4\x8danskega. Na dvoru je ostal do Nogajeve smrti leta 1299.\n_START_SECTION_\nMilutinov in Dragutinov fevd\n_START_PARAGRAPH_\nPo sklenitvi miru z Bizantinskim cesarstvom leta 1299 so se med Milutinom in Dragutinom za\xc4\x8deli spori. Dragutin je posedoval ozemlje od Brani\xc4\x8devega na vzhodu do reke Bosne na zahodu. Njegova prestolnica je bil Beograd. Vojna med bratoma z ob\xc4\x8dasnimi spopadi je trajala do Dragutinove smrti leta 1314. Med vojno je Milutin imenoval \xc5\xa0tefana De\xc4\x8danskega za regenta v Zeti, sedanji \xc4\x8crni gori. To je hkrati pomenilo, da je za svojega naslednika izbral njega in ne Dragutinovega sina \xc5\xa0tefana Vladislava II.\n_START_SECTION_\nBorbe za nadoblast\n_START_PARAGRAPH_\nMilutin je 15. marca 1306 v  darovnici samostanu Ratac  za svojega bodo\xc4\x8dega naslednika uradno imenoval svojega sina \xc5\xa0tefana._NEWLINE_Srbska vojska se je leta 1312 udele\xc5\xbeila bitke na Galipoliju, v kateri je bizantinski cesar Andronik II. Paleolog branil svoje cesarstvo pred Turki. Po \xc5\xa1tevilnih neuspelih poskusih ukrotitve Turkov ga je hitro razpadanje imperija prisililo, da je za pomo\xc4\x8d zaprosil Srbijo. V bitki na Galipoliju so bili Turki odlo\xc4\x8dilo premagani, Srbija pa je za pomo\xc4\x8d v bitki dobila Kucovo._NEWLINE_Po smrti \xc5\xa0tefana Dragutina leta 1314 je Milutin osvojil ve\xc4\x8dino njegovega ozemlja, vklju\xc4\x8dno z Beogradom. Beograd in Ma\xc4\x8dvo je leta 1319 osvojil Karel I. Ogrski, Brani\xc4\x8devo pa je obdr\xc5\xbeal Milutin._NEWLINE_Leta 1314 je je Milutinu uprl sin \xc5\xa0tefan De\xc4\x8danski. Milutin ga je ujel in poslal v izgnanstvo v Konstantinopel, kjer naj bi ga oslepili. Do konca Milutinovega vladanja je za njegovega naslednika veljal najmlaj\xc5\xa1i sin \xc5\xa0tefan Konstantin. Milutin je pred smrtjo \xc5\xa0tefanu De\xc4\x8danskemu odpustil nepokor\xc5\xa1\xc4\x8dino in mu leta 1321 dovolil vrnitev v Srbijo.\n_START_SECTION_\nZapu\xc5\xa1\xc4\x8dina\n_START_PARAGRAPH_\nNa koncu Milutinovega vladanja je bila Srbija (za Ogrsko) druga najmo\xc4\x8dnej\xc5\xa1a dr\xc5\xbeava v jugovzhodni Evropi. Med njegovim vladanjem je srbski dvor privzel veliko obi\xc4\x8dajev bizantinskega dvora, Srbijo pa je preplavila bizantinska kultura.  Dobro znan je bil tudi kot ustanovitelj \xc5\xa1tevilnih samostanov: Gra\xc4\x8danica, Na\xc5\xa1a gospa Ljevi\xc5\xa1ka, cerkev Vavedenje v Hilandarju in ve\xc4\x8d drugih. Milutinovi smrti je sledila kratka dr\xc5\xbeavljanska vojna, po kateri je srbski prestol zasedel njegov najstarej\xc5\xa1i sin \xc5\xa0tefan De\xc4\x8danski._NEWLINE_Milutin spada med Sto najznamenitej\xc5\xa1ih Srbov.'